Die Sophia Charlotte Verhaal: My naam is van der Merwe
Ons volgende GROOOOOT struikelblok was die feit dat ons Sophia Charlotte Papenfus toe met 'n van der Merwe trou. Ai! Enige iemand wat al famlienaam-navorsing gedoen het en enigsins op 'n van der Merwe van afgekom het sal weet - dit is NAG om iemand tussen al die van der Merwes te kry! In die geslagsregister wat ons by die Biblioteek gekry het, was daar 26 bladsye vol van die van der Merwes!! Wat ons navorsing toe nog des te meer ingewikkeld maak is die feit dat ONS van der Merwe toe nou Schalk Willem van der Merwe heet, en daar is ONGELOOFLIK baie Schalk Willem van der Merwes!
Die eerste van der Merwe wat in Suid Afrika aangekom het in die 1661 se naam was Schalk Willem. Die van der Merwes het die groei van die Afrikaner-nasie 'n groot hupstoot gegee, want hierdie man het saam met sy vroutjie Elsje Cloete - 13 kinders gehad. Sy vierde seun - ook Schalk Willem, het met Anna Prevot getrou en hulle het 17 kinders gehad. 10 van die 17 was seuns, wat dus gesorg het dat die van voortbestaan in al sy glorie, en saam het Schalk en Anna 135 kleinkinders gehad! 'n Ander interessante storie agter die storie was die feit dat ons eerste van der Merwe (Elsje Cloete se man) ook kinders by 'n slavin gehad het. Nouja - dit beteken maar net dat ons van der Merwes al van vroeg af goed geintegreer was in Afrika!
Ons kry toe UITEINDELIK ons Schalk van der Merwe in die Erfenisstigting se Biblioteek. Hy en sy Sophia Charlotte het toe getrou in Graaff Reinet en hulle het toe self 'n huis vol kinders gehad. Natuurlik was die eerste seun sy oupa se name gegee (ook Schalk Willem) en die eerste dogter het haar ouma se name gekry (Catharina Elizabeth). Die tweede dogter was genoem "Hester Maria" na die ouma aan die pa se kant en die vierde seun was "Hendrik Frederik Papenfus" van sy oupa "Heinrich Friederich Papenfus" aan sy ma se kant. En ja - moenie bekommerd wees nie - die sesde kind se naam was Sophia Charlotte. Sy was die ma van Gideon Scheepers - 'n boereheld in die Anglo-boere oorlog.
Posted by Rut Cloete at 8:13 AM
'n Dag van ontdekking!
Name en Vanne
Groot gesinne, nee wag MASSIEWE gesinne!
Graaff Reinet - waar ons storie eintlik begin